Σχολιάζοντας το βομβιστικό χτύπημα στη Βοστόνη, η θεσμική οικονομολόγος Έλενα Παναρίτη, μιλώντας στο Α’ Πρόγραμμα της ΕΡΑ, έκανε λόγο για την αναστάτωση και τον φόβο που προκάλεσε σε μία «φιλήσυχη αμερικάνικη πόλη», κατά τη διάρκεια μίας συμβολικής και σημαντικής αθλητικής δραστηριότητας, όπως ο μαραθώνιος.

Αναφερόμενη, δε, στις ενδεχόμενες επιπτώσεις της επίθεσης στην εγχώρια πολιτική σκηνή των ΗΠΑ, σημείωσε ότι ανάλογα με τα αποτελέσματα της έρευνας μπορεί να ανοίξει στο Κογκρέσο και ευρύτερα στην αμερικανική κοινωνία μία συζήτηση για την αναθεώρηση των σχεδίων εφαρμογής της δημοσιονομικής λιτότητας. Ενδεικτικές, όπως σημείωσε η κ. Παναρίτη, είναι οι δηλώσεις του πρόεδρου των ΗΠΑ Μπαράκ Ομπάμα για την στήριξη προγραμμάτων θωράκισης της ασφάλειας της χώρας.